b'\n_START_ARTICLE_\nElvira Kralj\n_START_SECTION_\n\xc5\xbdivljenje\n_START_PARAGRAPH_\nElvira Terezija Kralj je bila rojena materi Justini, gospodinji, in o\xc4\x8detu Ivanu Kralju, ki je bil policijski in\xc5\xa1pektor. Odra\xc5\xa1\xc4\x8dala je v dokaj \xc5\xa1tevil\xc4\x8dni dru\xc5\xbeini, saj je imela tri brate in sestro. Dva brata, Du\xc5\xa1an in Drago, sta v drugi svetovni vojni, leta 1943 pri Gr\xc4\x8daricah izgubila \xc5\xbeivljenje. Dru\xc5\xbeina Kralj je bila precej narodnozavedna in povezana s starej\xc5\xa1im krilom dru\xc5\xa1tva Sokol. Trst je leta 1918 z razpadom Avstro-Ogrske ob koncu prve svetovne vojne pre\xc5\xa1el pod Italijo in bil dele\xc5\xbeen fa\xc5\xa1isti\xc4\x8dnih akcij. Dru\xc5\xbeina Kralj se je kmalu po koncu prve svetovne vojne preselila v Maribor, stran od nevarnosti Italijanov. Tudi tu je Elvira sodelovala v dru\xc5\xa1tvih kot so Sokol, Jadran in Nanos. Slednji je povezoval ve\xc4\x8d kot 10.000 primorskih beguncev.\n_START_SECTION_\nDelo\n_START_PARAGRAPH_\nElvira Kralj se je z igralstvom sre\xc4\x8dala \xc5\xbee v rani mladosti, ko je kot \xc5\xa1olarka nastopala v tr\xc5\xbea\xc5\xa1kem Narodnem domu Balkan. Pri devetih letih je nastopila v vlogi Pepelke v Trstu. Po dokon\xc4\x8dani nem\xc5\xa1ki ljudski \xc5\xa1oli in dveh razredih nem\xc5\xa1ke vi\xc5\xa1je trgovske dekli\xc5\xa1ke \xc5\xa1ole v Trstu, je delala v odvetni\xc5\xa1ki pisarni dr. J. Wilfana. Kasneje se je odlo\xc4\x8dila za dramsko \xc5\xa1olanje v Mariboru v igralski \xc5\xa1oli Hinka Nu\xc4\x8di\xc4\x8da. Leta 1919 se je pridru\xc5\xbeila igralskemu ansamblu Mariborskega gledali\xc5\xa1\xc4\x8da. Po izbruhu druge svetovne vojne in prihodu Nemcev se je s \xc5\xa1estnajstimi mariborskimi igralci umaknila v Ljubljano, kjer je po ve\xc4\x8d kot 200-ih vlogah v Mariborskem gledali\xc5\xa1\xc4\x8du za\xc4\x8dela igrati v ljubljanski Drami. Elvira Kralj je prepri\xc4\x8dljivo upodobila mno\xc5\xbeico raznovrstnih \xc5\xbeenskih likov, od prijazne babice, razumevajo\xc4\x8de tete, trpe\xc4\x8de matere, trdo\xc5\xbeive \xc5\xbeenske, pa vse do hudobnih, ironi\xc4\x8dnih likov, ki jim je vlila \xc5\xbeivljenje tako na gledali\xc5\xa1kih odrih, televizijskih zaslonih kot tudi na radiu. Prvi\xc4\x8d je v filmu nastopila leta 1946, ko je dobila vlogo v sovjetskem filmu Vihar na Balkanu. Kasneje je nastopila tudi v prvem slovenskem celove\xc4\x8dernem filmu Na svoji zemlji. Njena najbolj razpoznavna vloga je vloga razumevajo\xc4\x8de in hudomu\xc5\xa1ne tete v filmu Vesna ter njegovem nadaljevanju Ne \xc4\x8dakaj na maj. Tudi po upokojitvi leta 1952 se ni odrekla igralstvu, ampak je odigrala \xc5\xa1e nekaj vlog. Umrla je leta 1978 v starosti 78 let.'